정조 10년
丙午三月初十日辰時。上御誠正閣。大臣備局堂上。引見入侍時。領議政鄭存謙。行司直金華鎭李命植。行吏曹判書金魯鎭。行禮曹判書李在協。行戶曹判書趙㻐。行右參贊鄭昌聖。兵曹判書徐有隣。行司直金履素徐有寧。刑曹判書李在簡。行副司直李柱國趙時俊。工曹參判尹蓍東。刑曹參判洪秀輔。行都承旨沈豐之。禮曹參判金思穆。司諫李濟萬。獻納李師濂。正言金載翼。掌令柳孟養權世規。持平洪聖淵。校理申馥。修撰成種仁。右副承旨李夔。假注書金祖淳。事變假注書金膺著。記注官承膺祚金健修。以次進伏訖。存謙曰。日間聖體。若何。上曰。一樣矣。存謙曰。寢睡之節果如前。而滯候亦已快復耶。上曰。滯氣則終不差解矣。存謙曰。王大妃殿氣候。若何。上曰。一樣矣。存謙曰。惠慶宮氣候。若何。上曰。一樣矣。上曰。都承旨進前。豐之進伏。上曰。明日重試。依戊戌年庭試例。文武科合設於春塘臺。以此意分付兵曹。卿則先詣試所。明朝請寶。可也。仍命書榻敎曰。明日文科重試處所。依戊戌年庭試例爲之。豐之承命退。上曰。領敦寧今日亦不入來。果何意也。存謙曰。臣未及知其去就矣。上曰。書啓曉又到院云矣。此大臣之不肯入城。似以臺諫之未敍。爲引義之端。然臺諫則負犯不輕。決不可敍用。且本事卽臺諫之罪。豈大臣之所使耶。卿以此筵敎傳之。俾爲入城。可矣。存謙曰。臣送人勸其入城。則以爲非久當入來云。以此下敎。亦當傳致矣。上曰。稟事。可也。存謙曰。此平安監司鄭一祥狀啓也。薪島投接彼人。今雖盡逐。而本島旣是漁採最饒之處。又在木物流下之路。早晩更來。不無其慮。常時月三搜討。不過該鎭校卒。循例擧行。故有名無實。自今爲始。該鎭僉使。領率校卒。每月三次。入島搜討。仍爲定式施行事。請令廟堂稟旨。分付矣。今番薪島事。專由於搜討之不行。發覺之未早。其在懲前毖後之道。不可以搜討之政。只付於鎭校。此後則使該鎭僉使。每月搜討。固當依狀請施行。而係是新定式。且關邊情。下詢處之。何如。上曰。諸宰之意見。何如。華鎭曰。彌串僉使。雖以久勤差送。旣是官長。則似勝於土校之搜討矣。魯鎭曰。僉使旣是官長。則其所搜討。必勝於鎭校。而如不擇人。反恐無效。每月頻送。亦或貽弊。俄於賓座。亦以此酬酢於大僚矣。在協曰。名以搜討。只付鎭校。事極疎虞。僉使之躬進搜討。似不可已。而龍川府使。亦不可不間間入送矣。㻐曰。僉使入去搜討。則勝於鎭校。必有其效。道臣所請。誠好矣。昌聖曰。島中欄入之類。今雖驅逐。彼旣以生涯所關。不計死生。搜討之道。不可不嚴。僉使之入送搜討。似勝於將校輩之威令矣。有隣曰。搜討之付諸校卒。未免疎虞。使僉使擧行。似合事宜矣。有寧曰。官長勝於將校。使僉使搜討得當矣。履素曰。僉使自是官長。則似勝於付之一校卒。使僉使搜討。恐好矣。在簡曰。今番退逐以後。搜討之政。尤不可不嚴。而亦不可專付於僉使。若令地方官。輪回擧行。僉使以次入去。府使一次入去。以爲交錯往來之地。則似好矣。柱國曰。薪島搜討。請以該鎭僉使。月三擧行者。出於懲前勵後之計。而水路乃爲四十餘里。候風入去。不得無常往來。則僉使之月三搜討。卽十日一次也。如是之際。僉使在鎭恒少。臣意則月三搜討。依前以將校入送。僉使每月終巡。使之入島搜討。恐合事宜。時俊曰。使僉使行月三搜討。則亦是行不得之政。或一月一次。或間月一次爲之。而其餘。則擇送勤實將校。俾有實效之地。似合事宜矣。蓍東曰。本島之距彌串。旣是水路四十餘里地。而候潮候風。往來不能任意。月三搜討。若使僉使專當。則在鎭無日。事必掣礙。今宜間送土校。以減其數。地方官亦令數三朔一次入去。以爲輪回搜討之地。似好矣。秀輔曰。搜討之付諸僉使。誠爲得當。雖以鬱陵島搜討言之。此是間年一行者。而猶以三陟營將。越松萬戶。輪回入送。況此逐月搜討之政。不可使一僉使專當。臣意則加定地方官及或邊將。輪差以送。而該鎭邊將亦另擇。有地望者差送。似好矣。豐之曰。使僉使搜討。似勝於土校。而至於一月三次。恐有太頻難行之慮矣。思穆曰。官長之搜討。似勝於將校。而若其候風之地。則月三之行。恐有未及周旋之慮矣。命植曰。僉使搜討之每月三次。似爲難行。地方官使之間一月。或二月一次往來。似好矣。上曰。諸議皆有參差之見。大臣之意。何如。存謙曰。前之以土校月三搜討之役。使僉使身自行之。則候潮候風之地。月三入島。果非可久之道。凡搜討之規。始於風和。止於風高。其間不過六朔。土校之月三搜討。本有自前應行之例。而至於官長搜討之行。間朔入去。則六朔之內。當爲三次。該鎭僉使二次入去。當該地方官一次入去。輪回搜討。似爲便宜。此後則以此定式擧行之意。分付。何如。上曰。依爲之。出擧條存謙曰。此慶尙左水使柳孝源狀啓也。枚擧密陽府使沈鉁牒呈。以爲本府古曳封山失火。中松八株。小松四十一株火枯。稚松則觸火枯損。其數夥然。該府鄕色及禁火監直等。爲先拿治重棍。放火奸民。嚴飭跟捕。而地方勿罷。旣有事目。不敢直爲論罪。請令廟堂稟處矣。封山失火。自多奸弊。而地方官勿爲論罪。旣有受敎。雖無可論。放火根因。不可不嚴覈懲礪。更爲各別譏詗。期於斯得。以爲如律勘斷之地。何如。上曰。依爲之。出擧條存謙曰。慈山府使李敬養。聞其親病沈重云。情理在所宜諒。故孝理之下。敢此仰達矣。上曰。今日政內擬。可也。出擧條上曰。雲山郡守。亦同罪之人。竝改差。好矣。仍命書榻敎曰。慈山府使李敬養。雲山郡守黃昇源。今日政內擬。可也。存謙曰。前掌令金熙朝上疏。以爲近年以來。水陸停操之後。竝與營將巡點。官門聚點。而一切廢却。已多年矣。編伍多闕。兵甲朽鈍。民不知兵。武備疎虞。今秋爲始。嚴飭諸道。雖値停操之時。各其地方。另加檢閱。俾部伍齊整。兵甲堅利。以爲陰雨之備爲辭。而批旨有令廟堂稟處之命矣。近來連爲停操。軍政疎虞。誠如憲臣所論。齊整部伍。俾無闕額。修繕兵甲。使堅利。乃是守令之任。道帥臣之責。豈可以停操而一任其弛廢也。先以令申之意。依所請嚴飭諸道。至於營將之任。非閫守非守令。而尤難稱職。不能譏詗。則盜賊肆行。不能綜核。則良民受害。不但巡點一事之擧職爲難而已。在今尤宜另擇。勿爲循襲例差。各別擇人。隨窠差遣之意。申飭銓曹。何如。上曰。依爲之。出擧條存謙曰。此統制使金永綬狀啓也。以爲倭船二隻之直到館所者。只憑釜山之錯報。謂之終無去處。至登奏御文字。邊情之駭異。事體之屑越。莫此爲甚。不可治其監色而止。左水使柳孝源。東萊府使洪文泳等罪狀。請令廟堂稟處矣。凡漂倭船去來。隨其釜山等鎭之報來。例自水營及萊府。枚擧馳啓。而今番問情之不察。雖由於釜山錯報之致。揆以邊情。不可無飭。慶尙左水使柳孝源。東萊府使洪文泳。竝推考。何如。上曰。依爲之。出擧條存謙曰。刑曹判書李在簡。參判洪秀輔。俱帶摠管。詞訟劇地。職務相妨。摠管之任。竝許遞。何如。上曰。竝許遞。可也。出擧條在協曰。重試節目。已依丙申年例。罷散人許赴事。啓下。而丙申則奪告身以下。竝爲許赴。今亦依此知委。何如。上曰。依爲之。出擧條在協曰。臣於兼帶事。有所仰達者矣。金吾滯囚。可悶。今日政新除授禁堂。待下批一竝牌招。何如。上曰。依爲之。出擧條上曰。今番宣薦禁軍之在外及有實病者。皆合移付額外。而聞其中在京者爲五人。在鄕者爲二十人。而在鄕者不無稱冤之端云。畢竟區處。何以則得當乎。兵判及御將。各陳所見。可也。有隣曰。旣已移赴額外之後。更令還付額內。則恐不無紛紜之弊。有難輕議。且初仕遷轉。無間於額內額外。在渠輩。恐無別般稱冤之端矣。柱國曰。禁旅中。在鄕之人。以斗料留京者。移付額外。則自不無些少利害。而旣以移屬額外。則今不可輕議其還付。且已通融檢擬於初仕。則在渠輩亦必無稱冤之端矣。上曰。依爲之。出擧條柱國曰。一二內宣薦禁軍口傳。目下雖有積薪之歎。日後則似難充額。只存一內。革罷二內。還屬凡禁旅。而以凡禁軍久勤論之。移差於捕校者。雖或因事見汰。未得還付於禁旅。必以前仕。仍爲久勤。一內亦依此例。額外之類。從先後計其久勤事。成節目施行。似好矣。上曰。御將之言。政合予意。向日回啓諸議亦然。此後依此定式。可也。出擧條有隣曰。頃因前內禁衛將李壽鵬所懷。黃海水使長住所江。中軍留住甕津事。本司草記覆啓批旨。有次對日提奏之命。故敢此仰達矣。上曰。大臣將臣之意。何如。存謙曰。以關防形便言之。則所江爲勝。以軍民痼瘼言之。則移住有弊。水使住所江。中軍留甕津。則無大段更張之擾。成互相猗角之勢。向於問議時。臣以可合從施仰對矣。柱國曰。水使旣是水軍節度。則戰艦軍器。俱在所江。而水使則在於甕津。不無疎虞。且風高風和移住之際。軍校吏奴。俱受其困。多少爲弊。有不可言。水使在於所江。中軍移置甕津。其在水陸控制之道。恐合便宜矣。上曰。備堂之意。何如。華鎭曰。所江移營之議。其來已久。尙不變通者。必有所掣礙而然。今於合設之後。營爲府。民或有難便之端。而若又分設。則恐不如依前仍置之爲愈矣。時俊曰。水閫創設時。以甕津府使。所江僉使。合爲水使。故似有移住還住之例。而臣於頃年。亦嘗一見其形便。水使之恒留所江。似無所妨。但事貴審愼。一番詢問便否於道帥臣後。許施。好矣。上曰。事貴審始。予所留難者。政如重臣金華鎭言。更令該道道帥臣。採探民情。參以形便。論理狀聞後稟處。可也。出擧條思穆曰。本廳所屬屯壯抄屯牙兵。屯軍需保。壯抄牙兵軍需保六名色。散在畿甸湖西諸邑。而取考各邑軍案。則與良役實摠所載之數。大段相左。有減於此邑而加於彼邑者。雖不失元額。其所加減之無常。只緣使其隊長。代定闕額。以其身米。亦使自納。故守令初不留意。襲謬至此。當其收米之際。邑牒紛紜。自不無未盡收之弊。致使莫重軍摠。違式紊亂。至於此極。豈不可駭。今於大典通編刊行之後。有守摠兩營軍兵。自各其邑。隨闕代定之文。則從今爲守令者。自當不委於各其隊長。親案軍簿。逐名査正。而適當式年改都案之時。此邑之減額。彼邑之加數。宜有一體釐正之道。申飭兩道道臣及各該邑守令。一依刊冊所付數。修案來納。而如是申飭之後。雖有一名相錯。自臣廳依法典草記論罪。雖有斗米未收。自該曹依他例解由拘礙之意。亦爲申明嚴飭。何如。上曰。依爲之。出擧條豐之曰。明日殿座時。承旨不可不備員。而同副承旨李泰永。方在領敦寧洪樂性偕來所。在前如此之時。有姑令入參之例。今番。何以爲之乎。上曰。依例爲之。可也。出擧條濟萬等。奏三司合啓曰。請黜置罪人鄭致達妻。亟令王府。快正典刑。以洩神人之憤。上曰。不允。出擧條濟萬等曰。請物故罪人德相。亟施孥籍之典。上曰。不允。出擧條濟萬等曰。請還寢黑山島圍籬安置罪人龜柱。羅州牧定配之命。仍令王府。設鞫嚴問。快正王法。上曰。不允。出擧條濟萬等。奏兩司合啓曰。請養遂獻遂。竝令王府。設鞫嚴問。還寢會遂絶島定配之命。仍令王府。設鞫得情。上曰。不允。出擧條濟萬等曰。請還寢李觀源定配之命。更令王府。設鞫得情。上曰。不允。出擧條濟萬等曰。請遲晩後物故罪人啓能。亟施孥籍之典。上曰。不允。出擧條濟萬等曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。出擧條濟萬等曰。請亟寢煥億島配之命。仍令王府。加刑得情。快施王章。上曰。不允。出擧條濟萬等曰。請物故罪人衡。亟命王府。施以孥戮之典。上曰。不允。出擧條濟萬等曰。請梟示罪人炯采。亟命王府。快施孥戮之典。上曰。不允。出擧條濟萬等曰。請正刑罪人福榮。亟令王府。快施孥戮之典。上曰。不允。出擧條濟萬等曰。請亟令王府。夏賊之親屬奴傔及連伊夫妻。竝嚴加鞫問。亟寢夏賊子女待年用法之命。大逆不道罪人斗恭親屬應坐之類。一依适雲例擧行。英材斗恒。更令王府。設鞫嚴問。期於得情。快正典刑。上曰。不允。出擧條世規等。奏府前啓曰。請大靜縣爲奴罪人金壽賢。依律處斷。上曰。不允。出擧條世規等曰。請興陽縣爲奴罪人河翼龍。亟令王府。設鞫得情。夬正王法。上曰。不允。出擧條世規等曰。請薪智島荐棘罪人瑩中。設鞫嚴問。夬施當律。上曰。不允。出擧條世規等曰。請物故罪人國榮。亟施孥籍之典。上曰。不允。出擧條世規等曰。請尹得孚。嚴鞫得情。上曰。不允。出擧條世規等曰。請亟寢煥九。島配之命。卽令王府。拿來嚴鞫。夬正典刑。上曰。不允。出擧條世規等曰。請還寢李魯春絶島安置之命。亟令王府。設鞫嚴問。期於得情。上曰。不允。出擧條世規等曰。請物故罪人德夏。亟施孥籍之典。上曰。不允。出擧條世規等曰。請亟寢文載質李昌順李昌京宋斗一。金命卜洪達洙等酌處之命。仍令王府。設鞫嚴問。鉤得根因。夬正王法。上曰。不允。出擧條濟萬等奏院前啓曰。請大靜縣爲奴罪人金壽賢。更令王府。設鞫嚴問。依律處斷。上曰。不允。出擧條濟萬等曰。請爲奴罪人河翼龍。亟令王府。設鞫得情。夬正王法。上曰。不允。出擧條濟萬等曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。上曰。不允。出擧條濟萬等曰。請恒善支屬。亟命散配。時謙兄弟。竝投絶島。以嚴隄防。上曰。不允。出擧條濟萬等曰。請荐棘罪人瑩中。亟令王府。設鞫嚴問。夬施當律。上曰。不允。出擧條濟萬等曰。請巨濟府絶島安置罪人朴宗集。亟令王府。拿鞫得情。施以當律。上曰。不允。出擧條濟萬等曰。請逆賊尙魯。亟施孥戮之典。上曰。不允。出擧條濟萬等曰。請物故罪人國榮。亟施孥籍之典。上曰。不允。出擧條濟萬等曰。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。上曰。不允。出擧條濟萬等曰。請尹得孚。亟令王府。拿鞫得情。上曰。不允。出擧條濟萬等曰。請李光殷。設鞫嚴問。期於得情。施以當律。上曰。不允。出擧條濟萬等曰。請渭原郡定配罪人炯魯。亟寢發配之命。仍令王府。設鞫得情。夬正正法。上曰。不允。出擧條濟萬等曰。請還寢煥程煥九島配之命。仍令王府。竝爲拿來。嚴訊取服。各施當律。上曰。不允。出擧條濟萬等曰。請亟寢李魯春島配之命。仍令王府。設鞫嚴問。期於得情。上曰。不允。出擧條濟萬等曰。請物故罪人德夏。亟施孥籍之典。上曰。不允。出擧條濟萬等曰。請亟寢文載質孝昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。夬正王法。上曰。不允。出擧條濟萬等曰。請還發配所罪人宋迪中。亟令王府。拿來嚴鞫。期於得情。上曰。不允。出擧條濟萬等曰。南衙北寺。外內隔截。我朝成憲。其法尤重。一有通涉。罪在罔赦。竊伏聞物故罪人效忠。書籍搜驗時。有貽書問訊者。姓名雖云墨抹。情跡尤涉痛惡。不但爲辱朝廷而羞當世而已。其漸不可不杜。其罪不可不正。請令該曹。各別嚴覈査出作書之人。嚴法重繩。上曰。不允。出擧條濟萬等曰。節製賜第。自有定式。臨御以來。修復舊典。直赴殿試。未或輕許。寔出於重選擧之聖意也。通編所載。有特旨乃行之文。亦可見難愼之意。而雖有特敎。亦必爭執。古例卽然也。今番三製。旣設於禁中。又許以方外。廣聚多士。特揭兩題。有足以賁飾文治。風動一世。甚盛擧也。然今此一時慰悅之擧。恐啓後日僥倖之路。請還收三製賜第之命。以嚴科規。上曰。不允。出擧條世規更進前奏曰。監察李素。呈課以爲。皇壇事體。何等重大。而今番祭享。捧紙位官兵曹佐郞朴宗正。序立班行。惟意坐伏。袖持食物。浪籍喫嚼。擧措怠慢。瞻視駭悖。故屢次禁止。不卽聽改。高聲反詈曰。監察其不知矣。宗廟享班。亦或俯伏。此處行祀。豈可不伏。揆以事面。極爲妄悖。不可無警責之道云。監臺呈課旣如是。則不可置而不論。請兵曹佐郞朴宗正罷職。上曰。依啓。出擧條夔曰。臺諫退伏之後。復爲進前。有壞臺體。掌令權世規推考。何如。上曰。依爲之。出擧條夔曰。以監察呈告。將爲啓辭。則入侍首臺。事當發啓。而推諉下僚。有乖臺體。事甚未安。掌令柳孟養。推考警責。何如。上曰。依爲之。出擧條世規陳避嫌曰。臣年紀衰頹。言議巽軟。本不合於淸朝耳目之任。而賓對有命。天牌儼臨。不得不承膺。而及登筵席。當奏監察呈課。而府啓畢奏之後。不卽陳達。隨衆退伏。末乃進前。蒼皇陳啓。至有承宣問備之擧。臣何敢一刻晏然於臺次乎。請命遞斥臣職。上曰。勿辭。亦勿退待。出擧條孟養陳避嫌曰。臣人器言議。固不合於淸朝耳目之任。而又以自來情勢。豈可蹲據是職。感激特除。冒沒承膺。今於監察呈課。臣旣入侍首臺。則固當陳啓。而推諉於次官。至被承宣問備之擧。臣誠慙愧。無地措躬。以此以彼。臣何敢一刻晏然於臺次乎。請命遞斥臣職。上曰。勿辭。亦勿退待。出擧條馥曰。筵席陳啓。事體嚴重。掌令權世規。旣有新啓。則府啓之際。卽當繼陳。而乃反徑先退伏。忽復奏達於院啓旣畢之後。及被承宣之請推。其避嫌措辭。全不成說。揆以臺體。虧損大矣。臣謂掌令權世規。罷職。宜矣。上曰。遐方之人。初登筵席。未諳臺體。不是異事。不允。出擧條在簡秀輔曰。俄者臺啓中。作書人事。事端旣出於臣曹。故敢此仰達矣。若以手抹漫漶爲未審。則李慶麟名字。亦有手抹之跡。兩人所坐。毫無異同。特以發覺有先後之異耳。一罪一否。實有刑政斑駁之嫌。臺臣旣至於發啓。則臣等不得不指名仰陳。前海南縣監白師誾。一體拿問重勘。恐不可已矣。上曰。李慶麟書則名字不抹。此書則字劃漫漶云。故當初處分之一從一違。非有一毫取捨愛憎於兩弁也。到今卿等。以爲字劃之分明。無異於慶麟書云爾。則朝家於此。豈有留難。況其人地。又豈可與慶獜比同。渠以渠家人。罹此罪科。尤極絶痛。令該府爲先拿來。嚴問以聞。可也。出擧條世規不卽更陳避嫌。仍爲退伏。在協謂世規。使之避嫌。世規始乃更奏曰。臣新入臺地。觸事憒憒。俄因承宣之問備。猥陳避辭。聖度寬假。雖蒙亦勿退待之批。玉署之臣。繼又請罷。臣之去就。尤無可論。以此以彼。臣何可一刻晏然於臺次乎。請命遞斥臣職。上曰。勿辭。亦勿退待。出擧條存謙曰。筵體至嚴。而禮曹判書李在協。私語失體。推考。何如。上曰。依爲之。出擧條命書傳敎曰。明日重試文試所。合設於春塘臺。此與儒生科試有異。受點後。命官以下。北所近處住接。試所承旨。依例直宿於春塘臺近處公廨事。分付兵曹。又命書傳敎曰。明日重試。旣無易書之事。待收券隨卽考券。仍卽唱第。讀券官一望。對讀官二望。加望以入。又命書傳敎曰。明日重試武所。丹楓亭分所試官。加擬以入。上曰。長陵陵官拿處人。竝改差。今日政差出。出榻敎命書傳敎曰。以稱在外人。禁推侍從。竝分揀放送。其外堂下文臣拿處人。俱不過微事。竝姑令放送。使之一體赴試。有隣曰。在前親臨重試時。本曹郞廳。全數赴擧。故禁諠差備。或以武臣啓下。或因特敎。以本曹堂上擧行。今番則。何以爲之乎。敢稟。上曰。堂上之替當禁諠。事面。如何。以武弁中禁諠二員。侍衛二員。參考前例。差定。可也。出擧條仍命退。諸臣以次退出。